ORDE do 28 de outubro de 2010 pola que se ratifica o acordo de extinción da Fundación Axencia Humanitaria de Galicia e se dispón a súa inscrición no Rexistro de Fundacións de Interese Galego.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/11/2010

Visto o expediente de extinción da Fundación Axencia Humanitaria de Galicia, adscrita ao protectorado da Consellería de Presidencia, Administracións Públicas e Xustiza, resultan os seguintes
Feitos.
Primeiro.-Con data do 4 de agosto de 2010 presentouse no rexistro xeral da Consellería de Presidencia, Administracións Públicas e Xustiza solicitude de extinción da Fundación Axencia Humanitaria de Galicia, para a tramitación do expediente de autorización polo Consello da Xunta de Galicia e ratificación do acordo de extinción polo protectorado.
Segundo.-A fundación foi constituída en escritura pública do 31 de xullo de 2003 pola Xunta de Galicia, polo que ten a condición de fundación do sector público de Galicia, foi clasificada como benéfico-social por orde da Consellería de Presidencia, Relacións Institucionais e Administración Pública, do 1 de outubro de 2003, e declarada de interese galego por orde da Consellería de Emigración do 6 de outubro de 2003, e figura inscrita no Rexistro de Fundacións de Interese Galego co número 2003/26 e adscrita ao protectorado da Consellería de Presidencia, Administracións Públicas e Xustiza.
Terceiro.-Os fins da fundación, segundo consta no artigo 6º dos estatutos, son: coordinar esforzos e concentrar recursos destinados a levar a cabo actuacións de axuda humanitaria, mellorar as condicións de vida das poboacións afectadas polas crises humanitarias, desastres ou en casos de urxente necesidade, mediante a prestación de asistencia de forma rápida e eficaz e segundo criterios de necesidade e vulnerabilidade, e realizar actividades formativas que teñan como finalidade a capacitación de voluntarios e profesionais en materia de asistencia humanitaria, así como campañas de sensibilización.
Cuarto.-O órgano de goberno da fundación, na súa reunión do 30 de xullo de 2010, adoptou por unanimidade o acordo de extinción da fundación, adoptado por solicitude do protectorado e motivado na imposibilidade de realización dos fins fundacionais por insuficiencia de medios materiais.
No expediente tramitado para o efecto consta a seguinte documentación:
a) Certificación do acordo adoptado polo padroado.
b) Memoria xustificativa da concorrencia da causa de extinción.
c) As contas da fundación na data de adopción do acordo.
d) Informe da Dirección Xeral de Relacións Exteriores e coa Unión Europea.
e) Informe do protectorado, que inclúe proposta de destino dos bens resultantes da liquidación.
Quinto.-Pola condición de fundación pertencente ao sector público de Galicia, a extinción foi autorizada por acordo do Consello da Xunta de Galicia.
Consideracións legais.
Primeiro.-Esta consellería é competente por razón da materia, de conformidade co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, en relación co artigo 7º.2 do Decreto 15/2009, do 21 de xaneiro, polo que se aproba o Regulamento do rexistro de fundacións de interese galego. Corresponde, así mesmo, a esta consellería o exercicio das funcións de protectorado, de conformidade co establecido no artigo 47º da Lei 12/2006, do 1 de decembro, de fundacións de interese galego.
Segundo.-O artigo 44º da Lei 12/2006, do 1 de decembro, de fundacións de interese galego, establece entre as causas de extinción das fundacións a imposibilidade de realización do fin fundacional, sendo necesario para tal efecto acordo favorable do padroado, ratificado polo protectorado. O mesmo artigo establece que o acordo de extinción se inscribirá no Rexistro de Fundacións de Interese Galego. O artigo 59º da mesma lei establece que a extinción de fundacións do sector público da Comunidade Autónoma de Galicia debe ser autorizada por acordo do Consello da Xunta de Galicia.
Terceiro.-O acordo de extinción adoptouse seguindo os requisitos establecidos na normativa vixente e nos estatutos da fundación, foi aprobado por unanimidade dos membros do padroado e autorizado por acordo do Consello da Xunta de Galicia. No expediente tramitado consta a memoria xustificativa da causa de extinción e demais documentación establecida nos artigos 44º, 45º e 59º da Lei 12/2006 e artigos 48º e 79º do Decreto 14/2009, do 21 de xaneiro, polo que se aproba o Regulamento de fundacións de interese galego.
Cuarto.-O padroado da fundación carece de facultade para decidir sobre o destino dos bens e dereitos resultantes da liquidación, ao non terse previsto esta facultade nin na carta fundacional nin nos estatutos. Corresponde, polor tanto, ao protectorado decidir sobre este extremo, de conformidade co disposto no artigo 45º da Lei 12/2006, do 1 de decembro.
Polo exposto, e de conformidade co establecido na Lei 12/2006, do 1 de decembro, de fundacións de interese galego, no Decreto 14/2009, do 21 de xaneiro, polo que se aproba o Regulamento de fundacións de interese galego, e no Decreto 15/2009, da mesma data, polo que se aproba o Regulamento do rexistro de fundacións de interese galego, e demais normativa de xeral aplicación,
DISPOÑO:
Primeiro.-Ratificar o acordo de extinción adoptado polo padroado da Fundación Axencia Humanitaria de Galicia e autorizado por acordo do Consello da Xunta de Galicia do 21 de outubro de 2010.
Segundo.-Ordenar a inscrición do acordo no Rexistro de Fundacións de Interese Galego, sección da Consellería de Presidencia, Administracións Públicas e Xustiza.
Terceiro.-Establecer como destinataria dos bens e dereitos resultantes da liquidación a Dirección Xeral de Relacións Exteriores e coa Unión Europea, órgano adscrito á Consellería de Presidencia, Administracións Públicas e Xustiza, da Xunta de Galicia.
Contra esta orde, que pon fin á vía administrativa, pode interpoñerse recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, podendo interpoñer con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 28 de outubro de 2010.
Alfonso Rueda Valenzuela
Conselleiro de Presidencia, Administracións Públicas e Xustiza